钦定古今图书集成/明伦汇编/氏族典/第626卷 > 拓跋略
## 钦定古今图书集成/明伦汇编/氏族典/第626卷 > 拓跋略

按《魏书南安王传》：“诱弟略，字儁兴，才气劣于熙，而有
和邃之誉。自员外郎稍迁羽林监、通直散骑常侍、冠
军将军、给事黄门侍郎。清河王怿死后，乂黜略为怀
朔镇副将。未及赴任，会熙起兵，与略书来去。寻值熙
败，略遂潜行，自托旧识河内司马始宾。始宾便为荻
筏，夜与略俱渡盟津，诣上党屯留县栗法光。法光素”
敦信义，忻而纳之。略旧识刁双时为西河太守，略复
归之。停止经年，双乃令从子昌送略潜遁江左。萧衍
甚礼敬之，封略为中山王，邑一千户，宣城太守。俄而
徐州刺史元法僧据城南叛，州内士庶，皆为法僧拥
逼。衍乃以略为大都督，令诣彭城，接诱初附。略至，屯
于河南，为安乐王鉴所破，略唯数十骑入城。衍寻遣
其豫章王综镇徐州，征略与法僧同还。略虽在江南，
自以家祸，晨夜哭泣，身若居丧。又恶法僧为人，与法
僧言，未尝一笑。衍复除略衡州刺史，未行，会综以城
归国，综长史江革、司马祖暅将士五千人悉见擒掳。
肃宗敕有司悉遣革等还南，因以征略，衍乃备礼遣
之。至，除侍中、义阳王，寻改封东平王。又拜车骑大将
军、左光禄大夫、仪同三司、领左卫将军，又领国子祭
酒，迁大将军、尚书令。灵太后甚宠爱之，其见委信，殆
与元徽相埒。于时天下多事，军国万端，略守常自保，
无他裨益，唯唯具臣而已。尔朱荣入洛，见害于河阴。
赠以本官，加太保、司空、徐州刺史，谥曰文贞。子景式，
袭。武定中，北广平太守。齐受禅，爵例降。